44. schôdza NR SR - 8.deň - A. dopoludnia
Dátum: 2014-12-05
Poslanec: Radošovský, Marián (KDH)
Druh vystúpenia: Vystúpenie v rozprave

62. Ďakujem pekne za slovo, vážený pán podpredseda. Pán predkladateľ, páni poslanci, pani poslankyne. prosím vás, myslím si, že došiel už ozaj čas, keď zoberiem tie závažné politické zmeny v ´89., že aby sme prijali takýto sofistikovaný zákon, ktorý jednoducho zreálni situáciu a v tomto marazme, v ktorom sa nachádzame, urobí systémové zmeny. Ak si spomeniete na roky po ´89., keď sem prišlo kopec zahraničných podnikateľov, ktorí jednoducho boli zvyknutí na isté mechanizmy fungujúce v ich krajinách, a odrazu sa tu nevedeli zorientovať, odrazu sa nevedeli presadiť, odrazu nevedeli nájsť kontakt a, samozrejme, teda hľadali domácich ľudí, domácich sprostredkovateľov, ktorí jednoducho im našli kontakt či na štátnu správu, či na verejnú správu, a takto sme si postupne začali vychovávať skupinu, ktorá zabezpečuje tok úplatkov a skupinu úplatkárov. Žiaľbohu. Vonku toto funguje na inej báze a bolo by teda načim v tejto chvíli už na Slovensku urobiť aj v tomto smere systémové zmeny. To znamená. Sú ľudia, ktorí sú vyslovene špecialisti zo svojho vnútra, majú tú danosť sprostredkovávať či obchody, či informácie, či lobovať za nejaké záujmové skupiny či podnikateľské, či presadzujúce svoje záujmy v rámci spoločnosti, a preto im treba dať pravidlá. Aby sa jednoducho vedeli pohybovať v tomto prostredí, aby sa pohybovali legálne, aby sa pohybovali legálne po úradoch štátnej správy, aby sa pohybovali po úradoch verejnej správy, aby mohli vystupovať tak, ako to bolo v predkladacej správe, aby sa mohli pohybovať aj na všetkých zastupiteľstvách a všetkých zboroch, ktoré jednoducho rozhodujú o vážnych veciach. Či sú to územné plány, či sú to iné stimuly investičné, alebo všetko, čo s tým súvisí. To je jedna parketa, jedna časť problému, ktorá sa teda týka domáceho života a ktorá teda by mala aj následok očisty a stransparentnenia verejného života. Druhá časť, na ktorú sme doteraz, už sme desať rokov členmi Európskej únie, a doteraz sme vlastne nedokázali vyplniť priestor, vyplniť tú medzeru, ktorú, alebo ten šuflík, alebo ten priečinok, ktorý máme v Bruseli, aby sme vyslali svojich lobistov na presadzovanie záujmov Slovenska v jednotlivých segmentoch, v jednotlivých sektoroch, v jednotlivých politikách za jednotlivé regióny v Bruseli. Čo to znamená? Dopad je taký, že sme doteraz veľmi málo využili priamych možností financovania z Bruselu pre všetky možné typy politík, ktoré sa dajú aplikovať od obcí až po štát cez všetky možné, či to je školstvo, či to je ozaj, sú to obce a všetko, čo s tým súvisí. Pochodil som dosť krajín Únie, pochodil som obce, družobné, a mestečka, s ktorými, napríklad obec, v ktorej ja bývam, máme väzby a ostal som mimoriadne prekvapený, keď som videl, aké úžasné projekty sa darilo realizovať vďaka priamym kontaktom na Brusel. No a teraz ešte poviem posledné poznanie a posledný, by som povedal, taký, ktorý sa bytostne týka mojej profesie poľnohospodárskej a, samozrejme, má dopad na poľnohospodársku politiku. Prakticky od vstupu do Únie ťaháme v tomto segmente politík za kratší koniec. A cítim to, že ťaháme za kratší koniec preto, lebo máme aj v tomto smere deficit lobistov na bruselskej úrovni, ktorí by jednoducho vysvetľovali a lobovali za našu politiku v poľnohospodárstve. A teraz nemyslím len tú, ale hovorím teraz za svoju profesiu. A tie dopady sú veľmi vážne a týkajú sa napríklad niektorých environmentálnych opatrení, ktoré na pôde Európskeho parlamentu boli prijaté z hľadiska používania množstva hnojív, keď sa snažili prijať zníženie o vážne percento, to znamená, 80 % v danej chvíli to bolo, ktoré v prípade Holandska, ak sa používa osem metrákov priemyselných hnojív na hektár, by znamenalo vážnu environmentálnu pomoc pre Holandsko, ale pre Slovensko by to znamenalo likvidáciu poľnohospodárstva. Pretože pri našej miere používania 1,55, alebo koľko to je v čísle, priemyselných hnojív na hektár, čo je priemer, tak o 80 % zníženie znamená nehnojiť. Čiže toto sú všetko úlohy lobistov, a preto som sa do toho takto snažil trošku vložiť, aby sme si otvorili oči a jednoducho prijali takúto legislatívnu normu. Ak si ich nevychováme doma, tak nemáme potom koho do Bruselu poslať. Čiže ja to vidím v takejto komplexnej problematike a v takomto komplexnom spektre, preto vás žiadam o podporu tohto navrhovaného zákona. Ďakujem pekne.